
1. Описание на синдрома с дефицит на вниманието с хиперактивност.



	Детето със синдром на дефицит на внимание и хиперактивност може да се диагностицира чрез патерните на поведение, които проявява.Обаче този термин обединява много разнородни симптоми и според различните източници част от поведенческите критерии могат да се изключат или прибавят.Клиничните и епидемиологични изследвания непрекъснато ревизират диагностичните критерии.Проучванията на детската популация доказват наличие на симптоматиката в широко вариращи граници от 4-12%.Генерално би могло да се приеме, че процентното съотношение е 9, 2% за момчетата и около 2, 9% за момичетата.Момчетата превалират три пъти по-често от момичетата.Но затова пък повечето момичета са диагностицирани като преобладаващи с разстройства във вниманието, а не с доминанта в моторната активност.Диагностицирането се универсализира посредством съобразяването с диагностичните критерии  и описателната симптоматика на двете , приети за легитимни систематизации на болестите в световен мащаб – МКБ – 10 и  DSM – IV.За да се постави диагноза по МКБ - 10 е необходимо симптомите на детето да отговарят едновременно  на диагностичните критерии за нарушение на вниманието, импулсивност и хиперактивност.За да се постави диагнозата „Хиперкинетичен синдром с дефицит на вниманието” по DSM – IV, Американската психиатрична асоциация приема за коректно наименованието „Нарушения с дефицит на вниманието със или без хиперактивност”, а следователно е достатъчно симптомите на детето да отговарят на диагностичните критерии или за нарушение на вниманието, или за импулсивност и хиперактивност.
	Най-общо нарушението може да се определи като разстройство на поведението, характеризиращо се с хиперактивност и придружено от дефицит на вниманието, което води до несправяне с училищните и социалните изисквания, отправени към детето.От определението се вижда , това нарушение засяга основните сфери на функциониране на детето.
	Класификацията на нарушенията в детството търпи генерална промяна през последните няколко десетилетия.За разлика от преди, днес се смята, че нарушенията в детството  са свързани с различни механизми в сравнение с нарушенията при възрастните.Днес емоционалните и поведенческите разстройства, характерни за детска възраст, често се разглеждат като две отделни групи нарушения: интернализирани  и екстернализирани.Синдромът с дефицит на вниманието и хиперактивност(СДВХ) се смята за пример на екстернализираните детски разстройства. Екстернализираните разстройства се определят, като характеризиращи се с ексцесивни  поведенчески изяви , а интернализираните – като състоящи се от поведенчески дефицити и емоционално потискане.Разбира се, това разграничаване в класификациите на интернализирани  и екстернализираните разстройства, съответно на емоционалните от поведенческите нарушения, е условно дотолкова, доколкото  те много пъти се срещат заедно при едно и също дете.Вариациите в диагностичното кодиране произтичат от търсенето на нозологична единица, която да обедини динамичните усилия на учените за диагностична яснота.
	Хиперкинетичния синдром с дефицит на вниманието се определя като нарушение в детството и според редица автори проявите му изчезват след пубертета.Но според по-нови данни голяма част от симптомите се трансформират и продължават и през юношеството, и през зряла възраст.Този факт придава още по-голямо значение на ранното диагностициране и терапевтирането на нарушението.



2.Клинични прояви и диагностични критерии.

	2.1.МКБ – 10

	В Международната класификация на болестите – 10 ревизия хиперкинетичните разстройства са класифицирани в раздела „Поведенчески и емоционални разстройства с начало типично за детството и юношеството”.Основната разлика между европейската и американската класификация свързани с детските нарушения като цяло, е че европейската класификация отделя разстройствата на развитието от поведенческите и емоционалните разстройства в детска възраст, докато в американската класификация всички детски разстройства с в един раздел.Но тази разлика не се отразява на разбирането за природата и характеристиките на самите разстройства и в частност на хилеркинетичния синдром.В МКБ – 10 той е наречен   „хиперкинетично разстройство” за разлика от наименованието „хиперкинетичен синдром с дефицит на вниманието” в DSM – IV. Освен това в МКБ – 10 се обръща внимание на това , че става дума за група разстройства.Тази група разстройства се характеризира с :
	1.Ранно начало;
	2.Съчетание между хиперактивно, зле модулирано поведение с подчертано невнимание и липса на устойчивост в изпълнението на задачите;
	3.Резистентност на поведенческите характеристики в различни ситуации и спрямо времето;
	4.Поява на симптоми в повече от една ситуация – в училище, у дома, в игрите.

		2.2. DSM – IV.

	Според последната ревизия на DSM – DSM  IV TR, публикувани през 2000г., хиперкинетичния синдром с дефицит на вниманието две основни групи симптоми: невнимание – дезорганизираност и  хиперактивност – импулсивност.Обособяването на тези два клъстера се извършва с помощта на факторен анализ.Тъй като критериите за повечето детски нарушения са количествено изменение на нормативните прояви, DSM  IV TR посочва следните параметри, които са необходими за поставянето на диагнозата:
	1.Тежест на синдрома( 6 или повече симптома);
	2.Продължителност ( симптомите се наблюдават в продължение на поне 12 месеца и са налице преди 7-годишна възраст);
	3.Симптомите се наблюдават в две или повече ситуации;
	4.Степен на нарушение ( очевидно нарушение в социалното и академично функциониране).



3. Диференциална диагноза и коморбидност.

	Когато симптомите на хиперактивност се придружават с други, които не могат да се схванат като първично нарушение, говорим за коморбидност, асоциирана симптоматика или съпътстващи симптоми.Според Бъркли най-ранната възраст, в която може да се постави диагнозата синдром на дефицит на вниманието със или без хиперактивност, е около 3-годишната, въпреки че симптомите  на разсеяност не могат да бъдат забелязани, те се уточняват на по-късен етап.Приблизително две трети от децата от основното училище, които са диагностицирани със СДВХ, имат допълнителни диагностични отклонения.
	Високият процент на коморбидност на интернализирани  и екстернализираните разстройства ги правят трудно управляеми само чрез терапевтични стратегии.Като се има предвид коморбидният характер на разстройството, трябва да се изграждат индивидуализирани програми за обгрижване и терапевтиране на децата.
	 В диагностичните критерии е отбелязано условието, симптомите да не са част от проявите на умствено изоставане, генерализирано разстройство на развитието или психотично състояние.В такива случаи би трябвало да се диагностицира доминиращото разстройство, освен ако хиперактивността не е изразена във висока степен, така че допълнителното и кодиране да бъде информативно и подпомагащо терапията.В тези случаи се диагностицират и двете нарушения.В литературата се посочва, че коморбидността на хиперактивността с дефицит на вниманието  и други нарушения може да се разглежда по-скоро като правило, а не като изключение.Преобладаващите съпътстващи нарушения са следните:
Поведенчески разстройства, които могат най-общо  да се разделят на:
· Разстройство с противопоставяне и предизвикателство;
· Същинско поведенческо разстройство.
Тревожност и депресия:
		       -   Тревожност – за разлика от депресивните и тревожни разстройства при възрастните, при децата често се наблюдава повишена раздразнителност вместо понижено настроение.Могат да бъдат налице също свръхактивност и невнимание като част от ажитираното депресивно разстройство.Раздразнителното поведение често се проявява в безпокойство, ажитираност, краткосрочно внимание, проблеми с концентрацията и импулсивни реакции.Около 25% от децата със СДВХ страдат от тревожност.Най-често тревогата е социална – училищна фобия или сепарационно разстройство.
		        - Депресия – депресията е другото лице на страха .Тя най-често е изразена като обърната навътре агресия – автоагресия, силно самоподценяване и съобразяване със социума и другите и неглижиране на Аз –а.Като правило децата с депресия и децата със СДВХ са с ниска самооценка и страх от социално представяне.Едновременна се наблюдава силна раздразнителност, нарушения на съня,на апетита и на мисловната последователност.Често майчината депресия е предиктор за появата на депресия у детето.
Специфични нарушения на училищните умения:
· Дислексия  - специфично нарушение на четенето;
· Дисграфия – специфично нарушение на писането;
· Дискалкулия – специфично нарушение на аритметичните умения.
Специфичните нарушения на училищните умения могат да засегнат повечето сфери от живота на детето.Хиперактивността с дефицит на вниманието също може да предизвика неуспех в овладяването на тези специфични училищни умения.Но при хиперактивността страдат всички сфери на училищните умения, независимо дали материалът е свързан с кодиране и декодиране на графични символи.Между 30 и 50% от децата с хиперактивност получават и диагноза „специфични нарушения на училищните умения”.
Някои деца със СДВХ демонстрират повече когнитивни или проблеми с ученето, докато други показват повече поведенчески прояви.



4.Възрастова динамика.


	Възрастовата динамика на проявите на СДВХ е свързана със задачите на  различните етапи от развитието на детето и съответните изисквания към него.Проявите на СДВХ  се отразяват най- силно към ежедневните отговорности.


	4.1.Предучилищна възраст.


	В предучилищна възраст (2-5г.) най-характерните прояви на СДВХ са свързани със хиперактивността и импулсивността.Децата се описват като, неспокойни, непрестанно движещи се, търсещи внимание и изпитващи неутолимо любопитство към света.Обикновено те са твърде настойчиви в желанията си и често изпадат в пристъпи на гняв.Около 30-60% от децата със СДВХ  демонстрират прояви на опозиционно поведение в предучилищна възраст.
	Проблемите се движат около дейността на детето и интензитета на поведенческите му изяви.Децата са непредсказуеми, не се вслушват в желанията на възрастните и са трудно подвластни на контрол.Това неизбежно води до проблеми с адаптацията и комуникацията.Етикирането на децата в този период е тенденция.Проблематични са ежедневните рутинни дейности, като ритъм на сън – бодърстване, хранене и общуване.За децата в тази възраст се приема, че темперамента им е негативен, но това е  по-скоро реактивно отношение на възпитателния стил.
	Трябва да се спомене, че дори сред деца с достатъчно остри проблеми, за да заслужават диагнозата СДВХ клинично, само 48% от тях ще получат същата диагноза в по-късно детство или ранно юношество.Това води до идеята, че значително степен на невнимание и свръхактивност на 3 до 4 години сами по себе си не са доказателство за устойчиво СДВХ в по-късно детство или юношество за поне 50-90% от децата, които имат тези симптоми.


		4.2.Училищна възраст


	Училищната възраст поставя на детето нови изисквания за адаптация и именно те очертават въздействието на СДВХ върху детското развитие.В тази възраст интрузивното, импулсивното и несъобразяващо се поведение на хиперактивните деца поражда социално отхвърляне от връстниците им.Обикновено в училищна възраст започва устойчивото развиване на ниска самооценка.На преден план тук излизат също несправянето с училищния материал, трудно съсредоточаване на вниманието, неспособността на децата да довеждат училищните задачи до край, да седят мирно в час.
	У дома задълженията се изпълняват с много повторения и постоянен родителски надзор.Това изморява родителите и често в тази възраст те отказват да продължат възпитателните си усилия и „вдигат ръце от детето си”.Детето вече е в класификацията „аутсайдер на класа”.Независимо, че може да притежава много таланти, да мисли бързо, да има интереси в много житейски области, социалните му отхвърляния са се затвърдили.Непопулярността му е все така висока, конфликтите - все така повтарящи се.
	 Между 30 и 50%  може да развият симптоми на поведенчески отклонения и антисоциално поведение между 7 и 10 години.Най-чести са лъжите,  дребни кражби и противопоставяне на чуждия авторитет.



		4.3.Юношество


	Около 70-80% от децата,  диагностицирани със СДВХ, продължават да демонстрират симптоми на нарушението  и в юношеска възраст.В юношеството СДВХ засяга основните области на развитие в тази възраст, които същевременно са и кризи на израстването: изграждане на идентичност, приемането от страна на връстниците, установяване на първи интимни отношения.25-30% от юношите със СДВХ демонстрират девиантно поведение.Често срещано тук е експериментирането с различни психоактивни вещества.Юношите със СДВХ  започват ранни сексуални отношения.Те са склонни към инциденти и наранявания.Затвърждава се ниската самооценка и академичната им реализация.
Отдавна не е валидна представата, че разстройството се надраства.Но с времето се модифицира.Повечето от юношите продължават да бъдат ограничавани от симптомите си , а често и покриват критериите за дефицит на вниманието с хиперактивност по DSM  - IV.
Хиперактивните деца са подложени на значително по-висок риск от негативни перспективи в областта на психиатричното, социалното, правното, учебното и семейното функциониране.


		
4.4. Жизнени перспективи в зрелия живот.


	Хората с хиперактивен  синдром  в зряла възраст са с редуцирани изяви на хиперактивност , но за сметка на това са повече:
· Дезорганизирани
· Забравящи
· Нетърпеливи
· Неспокойни
· Лесно се отегчават
· Трудно определят приоритетите си
· Трудно организират времето си
· Губят вещи
· Склонни са към риск, хазарт и авантюри
· Карат несъобразено
· Лесно губят интерес
· Имат интерперсонални проблеми



5. Лечение – какво да очаквате?


	Дефицитът на внимание с хиперактивност не се предизвиква от лоши родители или лоши учители.Проучванията, обаче,  сочат, че структурираните програми за оказване на помощ и подкрепа за родителите и учителите могат да подобрят поведението на детето  и концентрацията му и да намалят риска от влошаване на поведението.Терапевтите работят с родителите и учителите индивидуално или в групи.Някои деца биха могли да работят самостоятелно с терапевт, за да разработват когнитивно-поведенчески техники за мониториране на собственото си поведение и да го контролират по- добре.
Рядко се случва СДВХ да не се съпровожда от други проблеми за тях може да се предложи  следната специфична помощ:
· Обучение в социални умения, които да помогнат на децата да създават и поддържат връзки и да избягват агресивното поведение.
· Психологическо консултиране за повишаване самочувствието на детето.
· Ресурсни учители.



5.1.Медикаменти.


	В повечето случаи се препоръчва прилагането на комбинация от медикаменти и психологично съветване, подкрепа и поведенческа програма, като най-добър начин за справяне  с пълния обхват проблеми, преживени от децата със СДВХ.
По света съществуват множество медикаменти за лечение на дефицит на вниманието с хиперактивност, които принадлежат към клас наречен стимуланти.
Стимулантите нямат стандартна доза – най-добрата доза при всяко отделно дете е различна.Обикновено специалистът започва с ниска доза, която постепенно повишава, като търси най-добрия баланс между ефективност и странични ефекти.Медикаментите осигуряват ефективно лечение, но в същото време имат странични ефекти, които са по-чести в началото на лечението и постепенно изчезват след около 1-2 седмици.
	Колко дълго детето се нуждае от медикаментозно лечение? – Това не е предварително фиксирано.Може да е необходимо лечението да продължи няколко години, понякога и след детска възраст.Медикаментите трябва да бъдат периодично спирани, за да се види как детето се справя без тях.
	Използването на медикаменти в детска възраст, повишава ли риска от  зависимост към подобни и други лекарства по-късно в живота? – Този въпрос съвсем естествено безпокои много родители, учители и здравни професионалисти..Ние знаем, обаче, че нелекуването на СДВХ повишава риска от злоупотреба с вещества ( наркотици и алкохол) по-нататък в живот.Като цяло направените проучвания, говорят, че стимулантите носят повече полза , отколкото вреда.При младежите със СДВХ, които са лекувани със стимуланти, рискът от злоупотреба е почти наполовина  по- нисък в сравнение с тези, които не са лекувани със стимуланти.


		

		5.2.Диетични подходи.



	Според актуалните за момента научни данни:
· Хранителните алергии и непоносимостта към определени храни, могат в някои случаи да имат важна роля;
· Хранителните добавки и консервантите, могат да имат влияние върху поведението.
Дневникът на храненето е един начин да се разбере дали има някаква връзка между поведението и храната на детето.
Специалистите понякога препоръчват диети с изключване (т.е. избягване на определени храни), макар че в края на краищата, тези диети могат да се окажат ефективни само за малка част от децата.

6.Отношения с връстниците	


Социалните взаимодействия на децата със СДВХ се характеризират с трудности в общуването и съставляват някои от най упоритите функционални проблеми.Сравнително малко изследвания са проучили проблемите с връстниците на деца с хиперактивен синдром, като са използвали основно : а) методология на осведомяването от връстници и/ или  б) измервания представящи многобройните аспекти на връзките с връстниците.
Детето със СДВХ често среща сериозни проблеми в разбирането си с другите деца.Хиперактивността и импулсивността му могат да са отблъскващи за другите деца, особено ако те се опитват да работят или играят заедно.Другите няма да харесат също така прямотата и честността на детето със СДВХ, особено ако то прави жестоки забележки по техен адрес.Те се чувстват заплашени от това колко лесно детето със СДВХ се разстройва, фрустрира или става агресивно.Когато детето е вербално и физически агресивно, противопоставящо се , непокорно или враждебно, проблемите в разбирането с другите  са особено остри.Крайния резултат е лоша оценка за детето сред връстниците или съучениците.
Социалните проблеми на децата със СДВХ произтичат от липсата им на темпорални възприятия.Представата им за бъдеще е несъответна на реалността, като трудно предвиждат последствията от действията си.Социалните умения, които по принцип не се отплащат мигновено, като поделянето, сътрудничеството, редуването, спазването на обещания и изразяването на интерес към другия човек, не са ценност за тях.А това води до естествена последица от загуба на приятели.
Експертите по социални взаимодействия на деца със СДВХ препоръчват родителите да опитат:1) работа върху добрите социални умения на децата;2)организиране на позитивни контакти с връстниците и решаване на конфликти;3) осигуряване на помощ с проблемите в училище.



7.Отношения с родители.


В ранното детство е от особена значимост сигурната връзка на детето с майката, която изгражда предпоставки за неговото приспособяване и благополучие.Поведението на привързаността се изгражда, когато детето се научава да използва този специален възрастен, който полага грижи за него, за утешителен контакт: например, като го вика, усмихва се, търси топлина, опора за движение.Всичко това служи за сигурна основа на детето да изгради физически и емоционален комфорт.Използването на тази сигурна база  е в основата на психологическата сигурност.Сигурната привързаност възниква, когато грижещия се за детето е постоянен обект, който откликва на сигналите на детето по надежден  и сензитивен начин.
Сигурната привързаност намалява стреса и възбудата на детето и го учи на саморегулация.Несигурната привързаност нарушава саморегулацията.Съзрявайки детето търси външни източници на регулация ( храна, секс, наркотици, насилие).Обичайните стратегии за справяне са нарушени и детето става уязвимо към неврохимични и външни стимули и стресори.
Зависимостта на децата от обкръжението включват важни аспекти, като грижа и доверие  и когато те липсват, децата не могат да изградят необходимата емоционална основа върху която да се формират като автономни личности.
Във всяка възраст детето има свои психологически задачи.В ранна детска възраст  до тръгването на училище то трябва да изгради привързаност, да овладее средствата на езика, да идентифицира и отдели себе си от родителите и да развие самоконтрол.Често противопоставящото се поведение при деца със СДВХ води до несправяне с една от тези задачи.
В училищна възраст детето трябва да демонстрира добри способности  за овладяване на учебния материал.Необходимо е да се адаптира към новите социални изисквания на училището, да установи комуникация с връстниците си, и да следва регулираните отвън правила на поведение.Точно това са областите на несправяне на децата със СДВХ, които най-вероятно са следствие от развитието  на първичните доверителни отношения с родителите.
Родителски модели при деца със СДВХ. – Смята се, че социалните взаимодействия на тези деца с родителите и   братята и сестрите са доказано по-стресиращи и негативни за всички членове на семейството.В училище учителите са фрустрирани от факта, че децата не отговарят на традиционните инструкции и дидактически  стратегии.Родителите, от своя страна, се чувстват фрустрирани , че децата им не се вместват в рамки, и недоволстват от училищната система, която е безсилна да се справи с техните нужди.
Изобилстват доказателства, че всички членове на семейството преживяват собствен психологически дистрес и са често срещани психиатричните разстройства.Тези смущения със сигурност влияят върху отглеждането на децата с хиперактивност и се манифестират, като дисфункция в по-късна възраст.


8.Отношения с учители.

Учителите априори изпитват трудности да обучават дете, което не може да седи мирно и да се вслушва.Трудността е за двете страни: учител – ученик.За да няма излишно класифициране на детето в негативни категории още в самото начало, отново се включват добрите дидактически механизми: много търпение, креативност и последователност.Ролята на учителя е да оценява индивидуалните потребности и силните страни на всяко едно дете.По този начин могат да се развият стратегии за хиперактивните деца така, че те да могат да се съсредоточат върху задачите и да учат с максималния си капацитет.
Успешните програми за хиперактивни деца включват следните компоненти:
· Обстановка в класната стая – Какво може да се направи за да се улесни ученето на хиперактивните деца;
· Инструкции – Методите, които се използват в учебния процес;
· Интервенция – Справяне с поведения, които нарушават концентрацията и пречат на останалите деца в класа и на цялостния учебен процес.
Учителят ще спечели, ако избере стратегията да превърне детето в свой  асистент и партньор.Необходимо е да се каже, че се цени доброто поведение и успех и когато то е налице, да се изказват гласни похвали и стимули.Търсене на начини за мотивиране и поощряване на ученика чрез награди или жетонна система.



9.Терапия на деца със синдрома с дефицит на вниманието с хиперактивност.

СДВХ е нарушение, което се проявява в ключовите области на функциониране:
· училищна дейност;
· домашна среда;
· отношения с връстници;
· поведение.
Това са областите, които имат отношение към личностната реализация, следователно, ако децата се оставят без лечение, това води до житейски проблеми.Както вече отбелязахме, истински проблем при специалистите се явява диагностичната оценка на тези деца, тъй като хиперактивното поведение не е константа и е възрастово  детерминирано.Трудности се срещат в опитите за модификация на поведението и затова са необходими процедури, които са редовни и се нуждаят от редовно подкрепление.Положителните резултати се съхраняват във времето бавно, изискват много повторения.Когато външните стимули вече не съществуват, често достиженията са ограничени.
За лечението на хиперактивността най-много помагат подходи, основани на самообучение и решаване на проблеми.Необходимо е да се отчита, че всяка когнитивна дейност трябва да се съчетава със стратегии за поведенческа стимулация.Комбинираното лечение между поведенчески, психосоциални лечебни методики с медикаментозно въздействие са най-резултатни.Медикаментите са необходими при асоциираните деструктивни  отклонения.
Терапията на хиперактивното дете включва координация между родител, дете и професионалист.Терапията е винаги индивидуализирана и съобразена с:

· тежест и вид на нарушението;
· възраст на детето;
· ниво на развитие на интелекта;
· придружаваща симптоматика.
Когато изграждаме терапевтично планиране, е необходимо да се съобразим с образователните, семейните и поведенчески цели.За изграждане на по-ясна диагностична перспектива трябва да се придържаме към следните методи за оценка на външното поведение:
· интервю с родителя и детето;
· въпросници за оценка на поведението;
· пряко наблюдение;
· проективни методики;
· ролеви игри.

